प्रेम का अर्थ आत्मीयता होता है। आत्मीयता हवा में प्रकट होना वाला जादू नहीं। हिन्दी के ऐसे बहुत से प्रेमी मिल जाएँगे , जो साधन सम्पन्न होने पर भी हिन्दी का अखबार तक नहीं खरीदना चाहते। पत्रिकाओं के पूरे पते, मूल्य, मूल्यराशि भेजने के लिए बैंक की जानकारी होने पर भी यह पूछेंगे कि अमुक पत्रिका कैसे मँगाए। उनका मतलब मुफ़्त में प्राप्त करने के सिवाय दूसरा नहीं।उनके ड्राइंग रूम में महँगा टी वी तो मिलेगा, लेकिन पुस्तक नहीं मिलेगी। बहुत सारे ऐसे लेखक हैं , जो केवल लेखक हैं। वे न किसी की किताब खरीदेंगे, न पढ़ेंगे। मुफ़्त में मिल जाए ,तो लपक लेंगे। कभी यह सूचित करने का कष्ट भी नहीं करेंगे कि उनको वह पुस्तक कैसी लगी। लोग उनको पढ़ें, वे इतने बड़े होते हैं किसी को पढ़ना ,पढ़कर सराहना करना तौहीन समझते हैं। जन-मन को कैसा साहित्य चाहिए , इसके लिए ज़रा भी श्रम नहीं करेंगे। जिस वर्ग के लिए वे लिख रहे हैं, क्या वे उनकी पठन अभिरुचि से परिचित हैं। कुछ लिखते या छपते बाद में हैं, पहले यह योजना बनाना चाहते हैं कि उनकी पुस्तक को पुरस्कार मिले तो कैसे ? उनके लिए यह जुगाड़-धर्म ही साहित्य की सेवा है।